Тіл дамыту балалардың ойын дамытумен байланысты.

Тіл- әр ұлттың жан дүниесі болғандықтан, оны «ұлтымыздың болашағы» балабақшадан бастаған абзал. Ол үшін балалардың қазақша ойлауын, қазақша сөйлеуін, қамтамасыз ететін тілдік орта қалыптастыру керек Адам өмір бойы өзінің ана тілінің байлығын меңгерумен болады. Адамның қарым-қатынас жасау қажеттілігі ерте, сәбилік кезінен басталады. Баланың жасы өскен сайын ойын білдіру қажеттілігі де күшееді. Мектеп алды жасындағы бала ешбір ережені оқымай-ақ, үйренбей-ақ сөздерді дұрыс қиыстырады, септей, тәуелділей, жіктей, көптей алады, сөйтіп, жаңа сөздер жасап, сөйлемдер құрастырады. Мұның барлығы ауызша сөйлеу шеңберінде ғана іске асады. Ана тілін балалар сөйлеу арқылы, қатынас жасау арқылы үйренеді. Міне, сондықтан олардың тілін дамыту, әрекеттерін де мақсатты түрде ұйымдастырып, үздіксіз, жүйелі жүргізу міндеті туады. Осындай озат пікірдің лебін қазақ даласына тұнғыш рет жеткізген адам қазақ халқының ұлы педагогі Ыбырай Алтынсарин болды. Оның еңбектерінде «тіл дамыту деп – балалардың сөздік қорын байытуға, мағынасын түсініп, сол сөздерді дәл қолдана біліп, өз ойларын екінші біреуге жүйелі түрде дұрыс білдіруге, яғни «нәрсенің жайын-күйін, түрін, түсін сөзбен келістіріп айтып беруге» үйрету жұмыстары аталды.

 Тіл дамыту балалардың ойын дамытумен тығыз байланысты болғандықтан, тілді меңгеру барысында бала талдау, қорытынды жасай алады, заттар мен құбылыстардың арасында түрлі байланыстарды бейнелей алады. Сондықтан балаларға сөйлеу үлгісін беру, яғни сөйлеу ортасын жасау қажет. Тіл дамыту жұмысы – күрделі де шығармашылық үрдіс. Сөйлеу арқылы бала тек басқа адамдармен қарым-қатынас жасап қана қоймайды, сонымен бірге дүниені де таниды. Олай болса баланың сөз байлығы оның түрлі елестері мен ұғымына, өмір тәжірибесіне байланысты.Тілі неғұрлым бай болса, адамның табиғат пен қоғамдық байланыстарды дұрыс тану мүмкіндігі мол болады.